LIL MALTA Ta' REV. ĠUŻEPP ABELA L-aħħar għajta, Ħabbejtek, Malta, fl-innoċenza tiegħi, imma ħabbejtek aktar, Malta sbejħa, fil-ġenn u l-ħerqa ta' żgħożija tbaqbaq. U ħlomt ħolm ħelu xħin ħaddantek miegħi. U mbagħad, fi skiet il-lejl, ħallejtek, waħdek, rieqda, sabiħa, u jiena ħriġt 'il barra, bla ħoss, u qbadt it-triq twila tal-baħar… U issa, meta xbajt niġġerra u nibdlek, u meta l-aktar għandi bżonn imħabbtek, hawn, f'nofs il-mixja ta' żgħożiti mxejħa, sejjaħtlek, Malta .. . Imm'għalxejn sejjaħtlek, u leħni ntilef fuq il-mewġ belhani. W hekk għaddejt ħajti naħli l-ġid li tajtni ma' min jafx igħożż, u s-snin għaddejja ġmielhom bil-ħeffa, sakemm jieqfu hesrem, u jiena mmut 'il bogħod u mingħajr nisel, bla ma jitqaddes fdali f'dak it-trab imbierek, anzi f'xi ħofra kollha tajn u ċfales jixħitni sieħbi li ma jafx il-benna ta' bewset fommok, Ħaqqni sentenza eħrex talli ħabbejtek u m'għaraftx niżżewġek. Nota: Ktibthom dal-versi f'siegħa: ta' dwejjaq meta rajtni hekk eżilja; permezz ta' l-inkardinazzjoni tiegħi ma' din id-djoċesi, bla ma nista' nieħu sehem fil-qawmien ġdid patrijottiku, politiku u reliġjuż ta' dik l-art ħelwa.